Kultant jiġu ċirkostanzi fuq il-bniedem li jintelaq u jċedi biċċa mill-ħajja tant iebsa li ngħixu fiha. Ikunu mumenti fraġli li l-kuraġġ u t-tama biss jistgħu joħorġu lil dak li jkun minn sitwazzjoni simili. Id-determinazzjoni tilgħab karti importanti fi stadji bħal dawn. Dan l-aħħar sirt naf bi tfajla żagħżugħa b'vuċi l-ġmiel tagħha. Sa ftit żmien ilu minħabba piż żejjed u minħabba l-fatt li kienet għaddejja minn perjodu ta' bullying qawwi fuqha, inqaflet f'kamritha, fejn la riedet tisma' u lanqas tara l-ħajja hemm barra, ħlief maqfula f'kamritha. Qed nirreferi għal Nicole Borg. Għandha 19-il sena u toqgħod il-Marsa. Bħalissa qed tfittex xogħol jiġifieri ma taħdimx u bħala passatempi tħobb tkanta, taqra l-kotba, issajjar, toħroġ, tidħaq u tħobb is-safar. Tiddeskrivi lilha nnifisha bħala tfajla avventuruża, li dejjem trid titgħallem affarijiet ġodda, xi kultant rasha iebsa u ma tiċħadx, però tgħin ħafna billi kapaċi tkun ħabiba sinċiera u ħaddieħor ikun jaf fejn jinsab magħha. Sfortunatament minħabba piż żejjed li ilha ġġorr, dan l-aħħar Nicole sofriet tbatija u bullying minn bosta persuni. Fil-fatt kienet ilha sena sħiħa msakkra fil-kamra tagħha. Ħallejt f'idejha sabiex telabora aktar dwar dan il-fatt. "Bażikament ma kellix ħajja. Ma kien jiġi jżurni ħadd għax ma għandix ħbieb li vera nafda, però ngħid li kelli xi darba u tradewni. Għamilt sena fis-sodda, qatt ma noħroġ jekk mhux għal-lezzjoni tal-kant jew għal xi intervista għal xi xogħol. Ngħid il-verità ma kontx inkun irrid inkanta iżjed biex ma nidhirx u ma jkollix għalfejn niltaqa' man-nies. Però xorta bqajt immur il-lezzjonijiet, għalkemm mhux spissi. Kont qed inkun ma niflaħx ħafna u ddeċidejt li ma noħroġx 'il barra minħabba kummenti krudili li qaluli u li bqajt nemmen, u sforz t'hekk ingħalaqt ġewwa biex la nara u lanqas nisma. Kont niekol kemm mal-mejda tal-ikel u kemm fis-sodda. Ġranet sħaħ fis-sodda jġegħluni naħseb li l-aħjar ħaġa li nista' nagħmel hi li ntemm ħajti. Kont naħsibni qiegħda ħajja għalxejn, u pjuttost jekk nagħmel li semmejt id-dinja tkun aħjar. Dawn kienu jkunu l-ħsibijiet tiegħi." B'wiċċha minn quddiem, Nicole tista tgħid li għandha d-don tal-kant. Leħinha fil-fatt jixhed dan kollu. Iżda sforz il-bullying, ingħalqet fiha nnifisha, u ma kinitx qed tuża d-don tagħha kif xieraq. "Il-kant huwa ħajti. Minn dejjem hekk kien, però bdejt nisma' u nara ċertu persuni li jgħiduli li ma nista' nasal qatt, u li lanqas għandi dritt nitla' fuq palk, li jien figolla, u li n-nies iridu lilhom u mhux lili. Dawn il-kummenti kont qlajthom matul il-ħajti, fis-snin tal-iskola sekondarja. Wara dik is-sena li keċċewni kelli kummenti eħrex minn hekk, li ovvjament bqajt nemminhom. Spiċċajt żero, bla tama li jiena qatt m'jien ser nasal. Tant hu hekk, li l-iktar ħaġa li tagħmilni Nicole għall-kant, ukoll kont lesta li nieqaf minnha. Kont wasalt għal dik id-deċiżjoni bil-biki u d-dwejjaq fijja nnifsi għaliex jiena dejjem għedt li jiġri x'jiġri l-kant qatt ma kont ser inwaqqfu. Bis-saħħa tal-vocal coach tiegħi Gillian Attard flimkien ma' ommi għenuni niġġilidha. Kont spiċċajt niddejjaq u b'rabja kbira fijja nnifsi li meta nibda nkanta nħoss li hemm xi ħaġa differenti fijja nnifsi. Meta jiena bil-kuntrarju, dejjem inkanta għal qalbi u minn qalbi," kompliet tirrakonta dwarha Nicole. Staqsejtha kif irnexxielha toħroġ minn din in-nasba. Hija kkonfermatli li kienet ferm diffiċli biex toħroġ minn din in-nasba li kienet daħlet fiha. Però permezz tal-vidjow li ppostjat fuq Facebook u bis-saħħa ta' ommha, Nicole għamlet l-ewwel pass billi dehret fuq il-programm Xarabank. "Ommi kienet qatgħet qalbha li jiena xi darba qatt nohroġ minn dik il-misħuta ta' karma, però għamilt il-kurraġġ u aċċettajt lili nnifsi kif jiena u bdejt inħobb lili innifsi kif jien. Jgħidu x'jgħidu, li permezz ta' hekk jiena ser inkun role model għal dawk it-tfajliet daqsi li huma fl-istess sitwazzjoni jekk mhux agħar. Fil-fatt inħajjarhom jemmnu li aħna nistgħu naslu ukoll. M'għandi xejn inqas minn ħaddieħor, pjuttost għandna iktar għaliex ma nagħtux każ il-kummenti li nisimgħu u xorta nuru dak li aħna," sostniet Nicole. Sfortunatament, Nicole kienet temmen kull kelma li kienet taqla' waqt il-perjodu tal-bullying. Fil-fatt sirt naf li kienet ilha vittma tal-bullying minn mindu bdiet l-iskola tal-Primarja. "Però meta dħalt fis-Sekondarja, żdied ħafna aktar u ma stajtx nikkontrollah. Ovvjament meta ħriġt minn din il-problema, spiċċajt għamilt il-vidjow fuq Facebook biex inqajjem il-kuxjenza ta' dawk in-nies li ħlief iweġġgħu lil ħaddieħor ma jagħmlux u ridt ngħin lil vittmi bħali biex ma nħalluhomx jirbħu u biex jemmnu fihom infushom u jaċċettaw lilhom infushom b'imħabba kbira." B'kurżità fuqi ridt inkun naf kif irnexxielha tiġġieled u toħroġ determinata li ma tħallix il-bullying ikissirha aktar. "Illum il-ġurnata lesta nagħti ħajti biex ngħin lill-vittmi. Lesta wkoll ngħinhom iqumu fuq saqajhom u flimkien naslu biex nirnexxu, aħna kif aħna. Nixtieq fil-veru sens tal-kelma li nbiddel ħafna affarijiet għat-tajjeb u nixtieq li dawk il-persuni li għaddew bħali jkunu iktar pożittivi u lesti li jgħinu lil min hu vittma bħalhom. Katina li ma tispiċċa qatt, però dejjem nistgħu nkunu għall-aħjar. Jiena m'għamiltx il-vidjow għal min hu qawwi, għamilt il-vidjow in ġenerali. Kulħadd jista' jaqla' kummenti kefrin u jispiċċa jingħalaq fih innifsu. Kummenti dejjem ser naqilgħu sew jekk persuna hija rqiqa, jekk ħoxna, jekk qasira, twila, gay, bi, trans, straight, tal-flus, mhux tal-flus. Aħna li ser nagħmlu hi li ma nemmnuhomx u naħdmu biex kuljum naraw bidla fina u pożittività u inqas weġgħat," sostniet determinata Nicole. Issostni wkoll li minħabba l-figura li għandha, qed tbati wkoll meta tiġi biex tfittex xogħol. B'hekk ridt inkun naf x'kienu qed ikunu r-risposti m'għand min kienet tapplika għax-xogħol. Bejni u bejn ruħi għedt, possibbli għad hawn persuni bla qalb, u jfittxu u jħalltu figura ma' talenti u kapaċità fi bniedem! "Kont immur għall-interviews bażikament għalxejn. Meta kont naħdem u keċċewni kienu qaluli 'You're not suitable for this job'. Dan meta, xahar qabel keċċewni, kienu ferħuli tax-xogħol tajjeb li kont qed nagħmel. Kien hemm ħafna kummenti minn kollegi stess li għax ma nistax nilbes ħwejjeġ fini, jiena m'iniex tajba għal quddiem in-nies. Ngħid id-dritt qatt ma mort taż-żibel quddiem in-nies, però jiena kont inġib il-familja l-ewwel u qabel kollox. Imbagħad jekk nista' nixtri ħwejjeġ tad-ditta nixtri, però mhux qabel nara li ommi ma jkun jonqosha xejn," sostniet Nicole. Illum il-ġurnata qed issostni ma' ħaddiehor li jekk għandhom talent iqumu minn hemm u jiżviluppawh. B'hekk staqsejtha, kif matul is-sena sħiħa li kienet ilha maqfula f'kamritha, ma rrealizzatx dawn il-kliem għaliha nnifisha stess. "Jiena minn dejjem hekk kont, dejjem hekk niftakarni li nħeġġeġ lil min għandu talent biex jużah u jkompli jitgħallem għax taf kemm taf qatt ma taf xejn. Meta spiċċajt bla tama ta' xejn u ngħalaqt fijja nnifsi, ma stajtx inqum fuq tiegħi għax kienet iebsa ferm, però llum il-ġurnata ngħid bis-saħħa ta' dak il-vidjow bidla ser issir żgur," qaltli bi tbissima. Finalment, Nicole tħoss li sena martirju msakkra fil-kamra tagħha kienet biżżejjed anzi żżejjed, u llum trid tibda ħajjitha u trid tibda tgħix. Illum il-ġurnata qed titgħallem tħobb lilha nnifisha. "Il-motivazzjoni tiġi meta tibda temmen fik innifsek. Ser nibda programm għal saħħti f'dawn ix-xhur li ġejjin. Naturalment ser inkompli nkanta u naħdem mal-vocal coach tiegħi Gillian Attard sabiex naslu fejn nixtiequ." Il-messaġġ finali tagħha għall-qarrejja ta' din il-gazzetta huwa li ħadd m'għandu jaqta qalbu. "Anzi min jipprova iweġġagħkom bi kliemu, użaw il-kliem tiegħu bħala motivazzjoni u kunu pożittivi jiġri x'jiġri," temmet tgħid Nicole.